**L’alcalde del Prat atendrà els mitjans de comunicació diumenge a les 12:15 hores al carrer de Tarragona, a l’alçada de Consell de Cent**

**L’alcalde del Prat, Lluís Mijoler, participa a la manifestació del 19S contra l’ampliació de l’aeroport i per la protecció del delta**

**L’Ajuntament del Prat comparteix amb els convocants la necessitat de seguir mantenint l’oposició al projecte, per assegurar que es descarta definitivament i per tal de millorar la protecció dels espais naturals del Delta del Llobregat, tal com exigeix la UE.**

L’alcalde del Prat de Llobregat, Lluís Mijoler, acudirà diumenge 19 de setembre a la manifestació convocada per organitzacions socials, ecologistes o veïnals en contra d’ampliacions com la de l’aeroport del Prat i per a la protecció dels espais naturals protegits i la lluita contra el canvi climàtic, juntament amb d’altres representants municipals i amb els ciutadans i ciutadanes pratenques.

“La gent coneix el que està en joc i té moltes ganes de ser-hi. Jo hi seré com a ciutadà del Prat i com a ciutadà de Catalunya en defensa de la vida i en defensa del medi ambient”, ha declarat aquesta setmana l’alcalde Mijoler.

L’Ajuntament del Prat ha adoptat de forma unànime un posicionament institucional que reclama descartar definitivament el projecte d’ampliació, de moment només ajornat pel ministeri de Transports. Cal tenir en compte que el termini de 20 dies que es van donar per negociar els governs espanyols i català sobre aquesta qüestió acaba a finals d’aquest mes de setembre, quan se celebrarà el Consell de Ministres que ha de donar llum verda al Document de Regulació Aeroportuari (DORA) 2022-2026. A més, l’Ajuntament del Prat també demana a la Generalitat una millor protecció dels espais naturals protegits del delta del Llobregat, tal com exigeix la Comissió Europea, que amenaça de sancions si no s’aplica aquesta major protecció.

Mijoler participarà a la mobilització conjuntament amb altres ciutadans i ciutadanes i representants municipals del Prat. Ho farà dins del Bloc 3 de la protesta, dedicat al “Territori”. En el marc d’aquest bloc, atendrà els mitjans a les 12:15 hores al carrer de Tarragona, a l’alçada de Consell de Cent.

|  |  |
| --- | --- |
| **CONVOCATÒRIA ALS MITJANS DE COMUNICACIÓ** | |
| **ACTE:** | Atenció a mitjans de l’alcalde del Prat durant la manifestació del 19S |
| **DIA:** | Diumenge, 19 de setembre |
| **HORA:** | 12:15 h |
|  |  |
| **LLOC:** | Bloc 3 de la manifestació (Territori), al c/Tarragona amb Consell de Cent. |
|  |  |
|  |  |